Algemesí torna a tancar totes les instal·lacions municipals fins a nova ordre per a evitar la propagació del virus
Sin fecha

«Vos demane a tots i cadascú de vosaltres que, per favor, empenteu el virus. Que li feu front, que li digueu que no esteu disposats a que ens arruïne les festes ni la vida». Marta Trenzano, alcaldessa d’Algemesí, ha llançat una dramàtica crida als seus veïns perquè col·laboren en la tasca de frenar l’evolució del virus de la Covid-19 a una setmana de les festes nadalenques. «Us demane que us poseu en primera línia de foc. Feu-ho per consciència personal i per solidaritat amb la resta, sobretot amb les persones més vulnerables, amb els treballadors, amb els autònoms i amb els xiquets i xiquetes».

L’Ajuntament ha imposat totes les cauteles que són de la seua competència: ha suspés tots els actes culturals i institucionals a partir de demà i fins a nova ordre; ha tancat la biblioteca, el Teatre Municipal i el Museu de la Festa; ha tancat els parcs infantils i l’àrea recreativa de la Xopera; ha prohibit l’assistència de públic als partits o entrenaments esportius i l’ús de vestuaris; ha limitat al 50% l’aforament del mercat ambulant dels dissabtes; i ha recordat que les taules de les terrasses dels bars han d’estar separades dos metres i que està prohibit fumar sense mantindre les distàncies. Trenzano ha recorregut a Berca TV, la televisió municipal, per a subratllar la gravetat de la situació: «Les dades de la Covid-19 a Algemesí comencen a ser insostenibles i molt preocupants. En els darrers dies hem tingut una mitjana de més de 20 contagis diaris». L’indicador d’incidència acumulada està per damunt de 500 i l’àrea de Salut Pública de la Ribera ha disparat les alarmes.

«Aquests contagis no són números, són persones», ha seguit Trenzano, «algunes d’elles són persones majors que tenen menys força per a lluitar contra el virus. Persones vulnerables amb malalties patològiques a les que un contagi els pot costar la vida. Aquestes persones poden ser els teus avis o els teus pares o algun membre de la teua família».

«Tendim a pensar que la cosa no va amb nosaltres. Que no passa res per quedar amb els amics, per ser-ne un més a la taula, per fumar en la terrassa d’un bar, per organitzar una festa a casa amb persones que denominem de confiança. El virus no dona cap confiança i no discrimina. Qualsevol de nosaltres pot contagiar-se i contagiar a qualsevol altre».

L’alcaldessa ha apuntat al calendari: «Estem a les portes de les festes de Nadal i sé que tots tenim ganes de viure-les amb intensitat. Però hem d’evitar que aquests siguen l’últim Nadal per a molta gent. Perquè nadals en vindran més però vida i salut sols tenim una».

Trenzano ha apel·lat a la responsabilitat individual: «Amb el comportament despreocupat i, en alguns casos irresponsable, de molta gent, no sols estem saturant els hospitals i els centres de salut, també estem demanant a crits que ens apliquen mesures més restrictives que t’afectaran a tu que eres autònom, a tu que tens una cafeteria o una botiga, a tu que tens una gran empresa, a tu que tens persones dependents a casa o a tu que necessites desplaçar-te per feina».

La imminència de les festes ha rondat tot el discurs: «Prompte ens visitaran els Reis de l’Orient i, des de l’Ajuntament, hem preparat una sèrie d’activitats que s’adapten a la normativa perquè els teus fills puguen gaudir de la visita de Ses Majestats. Però el teu comportament pot provocar que haguem de suspendre tots els actes i que el teu fill o la teua filla, enguany, es quede sense la il·lusió de poder veure els reis».

«Reduïu al màxim la vostra mobilitat, per favor, eviteu aglomeracions de gent», ha aconsellat, «aglomeracions de gent no és anar a un camp de futbol de 100.000 espectadors. En aquestes circumstàncies, deu persones assegudes a la taula del menjador de casa, que és un espai tancat, és una aglomeració de gent. Ajorneu les festes i les quedades per a més endavant. Feu ús de la mascareta sempre que estigueu amb gent. Tingueu cura de la higiene. No vos abraceu ni vos beseu amb els coneguts que vos trobeu al carrer. I eixiu de casa sols quan siga imprescindible».

«A mi, com alcaldessa, em dol que haja de doblar els torns de la Policia Local per a que vigilen si la gent compleix la normativa», ha advertit, «això no hauria de ser necessari. Hauríem de estar tots conscienciats de que estem en guerra contra un enemic invisible que destrueix famílies senceres. I aquesta guerra sols la guanyarem si estem units, si som responsables i si cadascú, des de la seua posició, fa el que se li indica».

«Jo estic molt preocupada», ha compartit per a finalitzar, «espere poder transmetre’t aquest sentiment per a que reacciones, per a que et sumes a l’equip de persones responsables que fan el que cal per a protegir-se i per a protegir-nos a tots. La victòria la tenim a l’abast. Però la victòria no serà completa si tots no arribem a la final. Hem de compartir l’èxit sense que ens falte ningú. Sense que ens faltes tu».